32006D0443
L 181/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 13 март 2006 година
за изменение на решения 2001/507/ЕО и 2001/509/ЕО с оглед придаването на задължителна сила на регламенти № 109 и № 108 на Икономическата комисия за Европа на Организацията на обединените нации за рециклираните гуми
(2006/443/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации (ИКЕ/ООН) за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимното признаване на одобренията, получени въз основа на тези предписания (Ревизирано споразумение от 1958 г.) (1), и по-специално член 3, параграф 3, член 4, параграф 2, второ тире и член 4, параграф 4 от него,
като взе предвид предложението на Комисията,
като взе предвид съгласието на Европейския парламент (2),
като има предвид, че:
(1)
Регламенти № 109 и № 108 на ИКЕ/ООН въвеждат хармонизирани изисквания за рециклирането на гуми и високи нива на безопасност и защита на околната среда. Те правят възможно свободното движение на рециклирани гуми.
(2)
С Решение 97/836/ЕО Общността стана договаряща се страна по Ревизираното споразумение от 1958 г на ИКЕ/ООН. Общността се присъедини към Регламенти № 109 и № 108 на ИКЕ/ООН с Решение 2001/507/ЕО (3) и Решение 2001/509/ЕО (4). С присъединяването си към тези регламенти, Общността се ангажира да ги приеме като алтернативи на собственото си законодателство, в съответствие с разпоредбите на членове 2 и 3 от Ревизираното споразумение от 1958 г. Същевременно, за да се придаде задължителна сила на тези регламенти, в правото на Общността следва да се приеме разпоредба в съответствие с член 4, параграф 4 от Решение 97/836/ЕО.
(3)
С оглед на ограниченото приложно поле на необходимото регулативно действие, за осигуряване на задължителното приложение на двата регламента не е уместно да се приема директива, както е предвидено в Решения 2001/507/ЕО и 2001/509/ЕО.
(4)
Следователно се налага Решения 2001/507/ЕО и 2001/509/ЕО да бъдат съответно изменени,
РЕШИ:
Член 1
Решение 2001/507/ЕО се изменя, както следва:
1.
Член единствен се заменя със следния текст:
„Член единствен
Европейската общност се присъединява към Регламент № 109 на Икономическата комисия за Европа на Организацията на Обединените нации, относно одобрението за производство на рециклирани пневматични гуми за търговски превозни средства и техните ремаркета.
От 13 септември 2006 г. разпоредбите на Регламент № 109, така както са изложени в приложението, се прилагат като задължителни условия за пускането на пазара в Общността на рециклирани гуми, попадащи в приложното поле на този регламент.“
2.
Текстът на Регламент № 109 на Икономическата комисия за Европа на ООН, приложен към Решение 2001/507/ЕО се замества с текста на приложение I към настоящото решение.
Член 2
Решение 2001/509/ЕО се изменя, както следва:
1.
Член единствен се заменя със следния текст:
„Член единствен
Европейската общност се присъединява към Регламент № 108 на Икономическата комисия за Европа на Организацията на Обединените нации, относно одобрението за производство на рециклирани пневматични гуми за моторни превозни средства и техните ремаркета.
От 13 септември 2006 г. разпоредбите на Регламент № 108, така както са изложени в приложението, се прилагат като задължителни условия за пускането на пазара в Общността на рециклирани гуми, попадащи в приложното поле на този регламент.“
2.
Текстът на Регламент № 108 на Икономическата комисия за Европа на ООН, приложен към Решение 2001/509/ЕО се замества с текста на приложение II към настоящото решение.
Съставено в Брюксел на 13 март 2006 година.